HR Službeni list Europske unije C 238/9

Završno izvješće službenika za usmene rasprave (1)

AT.39922 – Ležajevi

2014/C 238/08

Dana 22. siječnja 2013. Europska komisija („Komisija”) pokrenula je postupak u skladu s člankom 11. stavkom 6. Uredbe (EZ) br. 1/2003 (2) protiv poduzetnika JTEKT Corporation, JTEKT Europe Bearings B.V., Koyo France SA i Koyo Deutschland GmbH („JTEKT”); NSK Ltd., NSK Europe Ltd. i NSK Deutschland GmbH („NSK”); Nachi-Fujikoshi Corporation i Nachi Europe GmbH („NFC”); AB SKF i SKF GmbH („SKF”); INA-Holding Schaeffler GmbH & Co. KG, Schaeffler Holding GmbH & Co. KG, Schaeffler AG, Schaeffler Technologies AG & Co. KG (3) i FAG Kugelfischer GmbH („Schaeffler”); NTN Corporation, NTN Wälzlager (Europa) GmbH i NTN-SNR Roulements SA („NTN”) (zajedno „stranke”).

Nakon rasprava o nagodbi i prijedloga za nagodbu u skladu s člankom 10.a stavkom 2. Uredbe (EZ) br. 773/2004 (4), Europska komisija donijela je 21. siječnja 2014. obavijest o utvrđenim činjenicama upućenu strankama (5) u kojoj se navodi da su stranke sudjelovale u jedinstvenom i trajnom prekršaju članka 101. Ugovora o funkcioniranju Europske unije i članka 53. Sporazuma o EGP-u. U obavijesti o utvrđenim činjenicama tvrdi se da se prekršaj sastoji od usklađivanja cijena među proizvođačima ležajeva prema automobilskim klijentima te da obuhvaća cijeli Europski gospodarski prostor.

U odgovorima na obavijest o utvrđenim činjenicama strane su potvrdile da ta obavijest odražava sadržaj njihovih prijedloga za nagodbu.

U skladu s člankom 16. Odluke 2011/695/EU ispitao sam bavi li se nacrt odluke samo činjenicama u odnosu na koje je strankama dana prilika za iznošenje stajališta i utvrdio sam da je tako.

S obzirom na prethodno navedeno i uzimajući u obzir da mi stranke nisu uputile nikakve zahtjeve ni pritužbe (6), smatram da je u ovom predmetu omogućeno djelotvorno ostvarenje postupovnih prava svih stranaka.

Bruxelles, 17. ožujka 2014. Wouter WILS

(1) U skladu s člancima 16. i 17. Odluke 2011/695/EU predsjednika Europske komisije od 13. listopada 2011. o funkciji i opisu posla službenika za usmene rasprave u određenim postupcima tržišnog natjecanja (SL L 275, 20.10.2011., str. 29.) („Odluka 2011/695/EU”).

(2) Uredba Vijeća (EZ) br. 1/2003 od 16. prosinca 2002. o provedbi pravila o tržišnom natjecanju koja su propisana člancima 81. i 82. Ugovora (SL L 1, 4.1.2003., str. 1.).

(3) Poduzetnik Schaeffler Technologies AG & Co. KG ne postoji od 1. siječnja 2014. Njegov je pravni sljednik poduzetnik Schaeffler Technologies GmbH & Co. KG.

(4) Uredba Komisije (EZ) br. 773/2004 od 7. travnja 2004. o postupcima koje Komisija vodi na temelju članaka 81. i 82. Ugovora o EZ-u (SL L 123, 27.4.2004., str. 18.).

(5) Komisija je 20. veljače 2014. donijela obavijest o utvrđenim činjenicama upućenu poduzetniku Schaeffler Technologies GmbH & Co. KG.

(6) U skladu s člankom 15. stavkom 2. Odluke 2011/695/EU, stranke u postupku u predmetima kartela koje su uključene u rasprave o nagodbi u skladu s člankom 10.a Uredbe (EZ) br. 773/2004 mogu se obratiti službeniku za usmene rasprave u svakoj fazi postupka nagodbe kako bi osigurale djelotvorno ostvarenje svojih postupovnih prava. Vidjeti i stavak 18. Obavijesti Komisije 2008/C 167/01 o vođenju postupaka nagodbe s ciljem donošenja odluka u skladu s člankom 7. i člankom 23. Uredbe Vijeća (EZ) br. 1/2003 u predmetima kartela (SL C 167, 2.7.2008., str. 1.).